আবুল হাসনাতের বক্তব্যের মধ্য দিয়ে তিন দিনব্যাপী সাহিত্য সম্মেলনের সমাপ্তি হলেও সিলেটবাসী কালি ও কলমের সৌজন্যে সাহিত্যের যে-জমজমাট মহোৎসব দেখলেন, সে রকম সম্মেলন এ-মাটিতে আদৌ আর হবে কি-না কিংবা হলেও সেটা কত দিন পর, এ নিয়ে সাহিত্যানুরাগীদের তার্কিক-আড্ডা যেন শেষই হতে চাইছে না। ঘরের দুয়ারে দেশি-বিদেশি প্রখ্যাত সাহিত্যিকদের মহাসম্মেলন তো আর চাট্টিখানি কথা নয়! সেই সুখকর স্মৃতি রোমন্থন করে সিলেটবাসী পুনরায় আরেকটি সাহিত্য সম্মেলনের জন্য অপেক্ষার প্রহর গুনছেন। দেখার বিষয়, সেই-অপেক্ষা সিলেটবাসীকে কত দিন করতে হবে? সাত দশক, নাকি আরো কম, অথবা বেশি?